শেখ জামালকে হারিয়ে জয়ে ফিরল আবাহনী
লিগের দুই সাবেক চ্যাম্পিয়নের লড়াইয়ে শুরুতে এগিয়ে গেল শেখ জামাল ধানমণ্ডি ক্লাব। পাল্টা জবাব দিতে খুব বেশি সময় নিল না আবাহনী। ঈদ উল ফিতরের বিরতির পর শুরু হওয়া লিগে জয়ে ফিরল আন্দ্রেয়াস ক্রুসিয়ানির দল। শেখ ফজলুল হক মনি স্টেডিয়ামে শুক্রবার ২-১ গোলে জিতেছে আবাহনী। মোহাম্মদ আব্দুল্লাহ শেখ জামালকে এগিয়ে নেওয়ার পর সমতা ফেরান জোনাথন ফের্নান্দেস। পরে কর্নেলিয়াস স্টুয়ার্টের করা গোলটি আগলে রেখে ষষ্ঠ জয় তুলে নেয় লিগের ২০১৭-১৮ মৌসুমের চ্যাম্পিয়নরা। প্রথম লেগের দেখায়ও শেখ জামালের বিপক্ষে জিতেছিল আবাহনী; এ মাঠেই স্টুয়ার্টের একমাত্র গোলে জিতেছিল আকাশি-নীল জার্সিধারীরা।
ফিরতি লেগের দেখায় শেখ জামালের শুরুটা ছিল আশা জাগানিয়া। অষ্টম মিনিটে গতি দিয়ে রক্ষণের বাধা পেরিয়ে বলের নিয়ন্ত্রণ নেন আবু তোরে। নিজে শট নিতে সুবিধা করতে পারেননি, বল তিনি কাটব্যাক করেন আব্দুল্লাহর উদ্দেশে। বক্সে তখন আবাহনীর ছয় ডিফেন্ডার থাকলেও কেউ পাহারায় রাখেননি আব্দুল্লাহকে। বক্সের ঠিক উপর থেকে নিচু শটে লক্ষ্যভেদ করেন এই মিডফিল্ডার। আবাহনীর তাঁবুতে সমতার স্বস্তি ফিরে ২৮তম মিনিটে। কর্নেলিয়াসের জোরাল কোনাকুনি শট ব্লক করলেও পুরোপুরি ক্লিয়ার করতে পারেননি শাখজোত শাইমানোভ। সামনে থাকা ব্রাজিলিয়ান মিডফিল্ডার ফের্নান্দেস সুযোগ কাজে লাগান। তিন বিদেশির গোছালো আক্রমণে প্রথমার্ধের যোগ করা সময়ে এগিয়ে যায় আবাহনী। ফের্নান্দেসকে বল বাড়িয়ে বক্সের দিকে দৌড় শুরু করেন ওয়াশিংতন ব্রান্দাও। ফিরতি থ্রু পাস ধরে আগুয়ান গোলরক্ষক মাহফুজ হাসান প্রীতমকে কাটিয়েও ছিলেন, তবে বলের স্পর্শ জোরে হওয়ায় তা চলে যায় পাশ থাকা কর্নেলিয়াসের পায়ে। সেন্ট ভিনসেন্ট ও গ্রানাডিনেসর এই ফরোয়ার্ড আলতো টোকায় ফাঁকা জালে জড়িয়ে দেন বল।
৭৬তম সব অনিশ্চয়তার ইতি টেনে দিতে পারত আবাহনী। ফের্নান্দেসের চিপ শট গোলরক্ষকের মাথার উপর দিয়ে ছুটছিল জালের দিকে, তাজ উদ্দিন ছুটে গিয়ে গোললাইন থেকে ক্লিয়ার করেন। কিন্তু বাকি সময়ে শেখ জামাল পায়নি ঘুরে দাঁড়ানোর পথ; পঞ্চম হার নিয়ে মাঠ ছাড়ে ২০১৪-১৫ সালের চ্যাম্পিয়নরা। ১২ ম্যাচে ২২ পয়েন্ট নিয়ে লিগ টেবিলে তৃতীয় স্থানে আছে আবাহনী। ১৫ পয়েন্ট নিয়ে পঞ্চম স্থানে শেখ জামাল। দিনের অন্য ম্যাচে সৈয়দ কাজেম কিরমানির একমাত্র গোলে ১-০ ব্যবধানে শেখ রাসেল ক্রীড়া চক্রকে হারিয়েছে বাংলাদেশ পুলিশ এফসি। ১২ ম্যাচে ১৭ পয়েন্ট নিয়ে চতুর্থ স্থানে আছে তারা। ১১ পয়েন্ট শেখ রাসেলের।

শুরুতে এগিয়ে গিয়ে জয়ের আশা জাগিয়েছিল শেখ জামাল ধানমণ্ডি ক্লাব।